[Bonifacius Episcopus servus servorum Dei dilecto filio Guillelmo Abbati Monasterii Clun. Salutem et Apostolicam benedictionem. Cum sicut in nostra proposuisti præsentia constitutus, tam pro tuis necessariis, quàm Monasterii et Ordinis Cluniacensis negotiis expediendis utiliter, te subire oportear magna onera expensarum, nobis humiliter supplicastis, ut usque ad summam trium millium librarum Turonensium parvorum mutuum contrahendi, sub modis et formis infrà scriptis, sine quibus creditores te putas invenire non posse, tibi largiri licentiam dignaremur. Nos igitur de tua tam in his, quàm in aliis circa tua et ipsorum Monasterii et Ordinis Clun. negotia utiliter promovenda et expedienda, circumspectione ac diligentia confidentes, et nolentes quod propter expensarum ipsarum defectum indigentiam patiaris, vel quod eadem negotia inexpedita remanere contingat, tuis supplicationibus inclinati discretioni tuæ contrahendi mutuum propter hoc usque ad prædictam summam trium millium librarum Turonensium parvorum, nomine tuo et ipsius Monasterii Clun. ac teipsum et successores tuos, et prædictum Monasterium, ac tua et ipsorum successorum et Monasterii necnon et de Pontida, de Fontanella, de sancto Paulo, de Argone, de Cluzanis, de Tegiis, de Provalio, de Rodingo, de Vergiano, de Quinzana, de sancto Marco, de sancto Majolo, de Rodobio, de Bayna, de Castelleto, de Calvesano, de Canturio, de sancto Columbano, de Figina, de Gernobio, de Pioria, de sancto Gabriele, ac de sancto Georgio, Pergamen. Brixien. Lauden. Papien. Vercellen. Mediolanen. Coman. Placentien. et Cremone. Civitatum et Diœcesum Prioratuum Clun. Ordinis prædicto Clun. Monasterio subjectorum bona mobilia et immobilia, præsentia et futura, usque ad summam hujusmodi proptereà creditoribus obligandi, usuris ominò cessantibus, et renuntiandi constitutioni de duabus dietis editæ in Concilio generali, et Beneficio restitutionis in integrum, omnibus litteris et indulgentiis Apostolicis impetratis ac impetrandis, et omnis juris Canonici et Civilis auxilio, et conventionis judicum et locorum, si eorumdem creditorum nomine super iis litteras Apostolicas impetrari contigerit, necnon omnibus aliis exceptionibus, per quas contra creditores eosdem tu dictique successores ac Priores Prioratuum prædictorum possetis in posterum vos tueri, plenam auctoritate præsentium concedimus facultatem. Volumus insuper et concedimus, juxtà qùod postulasti à nobis, quod tu et successores ac Priores prædicti creditoribus ipsis hujusmodi pecuniam de bonis dicti Monasterii et Prioratuum prædictorum solvere, ac damna, expensas, et interesse reficere teneamini, si in termino, qui ad hoc de tuo et ipsorum creditorum consensu fuerit constitutus, eadem pecunia non fuerit persoluta, quodque ipsis creditoribus prætextu alicujus constitutionis canonicæ vel civilis, aut cujuscumque Privilegii vel indulgentiæ Sedis Apostolicæ, de quibus in nostris litteris plenam et expressam oporteat fieri mentionem, et per quæ tu, et successores, ac Priores præfati valeatis ulteriùs vos tueri, dictam pecuniam in prædictorum Monasterii et Ordinis utilitatem conversa fore probandi necessitas non incumbat. Sed sola tui hoc fatentis confessio instrumentis conficiendis super mutuo hujusmodi quantitatis inserta sufficiens plena et efficax probatio irrefragabiliter habeatur. Cœterùm, ne in hoc vorago sibi locum vendicet usurarum, nostræ intentionis existit, et volumus quod tu, vel iidem successores, seu Priores, aut dictum Monasterium Cluniacense sua, seu tua, vel ipsorum bona per has nostras litteras, aut per cujuspiam fraudis seu calliditatis astutiam, sub quovis pallio seu colore verborum ad usuras aliquas obligare nullatenus valeatis, easdem litteras, concessiones, cautiones, et recognitiones, seu promissiones per eas, vel earum auctoritate seu occasione factas, quoad obligationem usurarum hujusmodi, decernentes irritas et inanes, et nullius penitus existere firmitatis; eis nihilominùs quoad præmissa omnia, quæ usurariam pravitatem non sapiant in suo robore duraturis, nec usurarum prætextu malitiosæ aliquatenùs impugnandis. Datum Anagniæ sexto Kalen. Augusti. Pontificatus nostri anno primo.]